[{"text_idx": "#000000", "text": "TASi juubeliseminar ja ta\u0308nuu\u0308ritus 2016\nTASi o\u0303ppereis Ra\u0308pina maantee piirkonda"}, {"text_idx": "#000004", "text": "Kohalikul Leader tegevusru\u0308hmal Tartumaa Arendusseltsil on ka\u0308sil po\u0303nev u\u0308le-eestiline ettevo\u0303tmine. Nimelt on vo\u0303etud no\u0303uks turgutada kohalikke kogukondi ja kaasatud 24 piirkonda, et asjast asja saaks. Kuidas see ka\u0308ib? Osaledes programmis Arukad ku\u0308lad (Smart Villages), mis on Euroopa Komisjoni algatus innovaatiliste lahenduste juurutamiseks toetudes kogukonna va\u0308a\u0308rtustele ja vo\u0303imalustele. Eesma\u0308rk on kohaliku elu edendamine la\u0308bi kogukondade koosto\u0308o\u0308 teiste ku\u0308ladega nii Eestis kui u\u0308le piiri. Eestis rakendatakse arukate ku\u0308lade la\u0308henemist esmakordselt 13 Leader tegevusru\u0308hma koosto\u0308o\u0308projekti \u201cArukate ku\u0308lade arenguprogramm\u201d raames. Tartumaal andis oma soovist ma\u0308rku programmis osaleda Meeri ku\u0308la ja Luunja valla ku\u0308lade kogukond."}, {"text_idx": "#000005", "text": "Luunja ku\u0308lad on vo\u0303tnud programmi raames eesma\u0308rgiks jo\u0303uda sidusama ja tegusama kogukonnani, kus toimub sujuv infovahetus nii u\u0308leaedse kui kaugema nurga rahvaga; nii omavalitsuse kui kohaliku ettevo\u0303tjaga. Mo\u0303nusat elukeskkonda ja suurt turismipotentsiaali toetav loodusressurss on Emajo\u0303e po\u0303hjakalda kogukonnal omast ka\u0308est Emajo\u0303e Suursoo na\u0308ol vo\u0303tta ja plaane seda teistelegi tutvustada juba sa\u0308titakse. Meeri ku\u0308la No\u0303o vallas on liikumas u\u0308sna sarnaseid radu pidi. Strateegia keskmes on hea elukeskkonna sa\u0308ilitamine hoides Meeri erilist ajalugu ning kultuuritraditsioone. Keeri-Karija\u0308rve looduskaitseala oma floora ja faunaga loob selleks juba pa\u0308ris toekad eeldused."}, {"text_idx": "#000006", "text": "Luunjal on paika pandud neli tegevussuunda, millega oma unistused teoks teha. Reast esimesena leiab info ja kommunikatsiooni, et teaks, kes kus asub ja teenused oleksid ka\u0308ttesaadavad. Ro\u0303hku pannakse kogukonnato\u0308o\u0308le, et su\u0308nniksid traditsioone va\u0308a\u0308rtustavad ja po\u0303lvkondi siduvad lahendused. Veel on plaanis tegeleda ku\u0308lade taristuga, kergliiklusteede vo\u0303rgustiku ja kaasaegsete transpordilahendustega luues uusi vo\u0303imalusi ning toetades hajaasustusega ku\u0308lade elu. Lisaks soovib kogukond liikuda puhtama elukeskkonna suunas arendades keskkonnateadlikumat ja tervislikku eluviisi, et saaks pru\u0308gist priiks ja kodula\u0308hedasi metsa-alasid nii omade seltsis nautida kui turistidele tutvustada. Infovahetus ja kommunikatsioon toetab to\u0308o\u0308d ko\u0303igil neljal suunal, seega alustab Luunja kant ettena\u0308gelikult just sellest. Programmi piloottegevuse ka\u0308igus kaardistatakse ko\u0303ik piirkonna ettevo\u0303tjad ja teenused, et koguda need u\u0308htsele infovahetusplatvormile ja seela\u0308bi teenused ja tooted inimestele paremini ka\u0308ttesaadavaks muuta. Ko\u0303igepealt andmebaas, siis tehniline lahendus (uuendusmeelsem lugeja loeb siinkohal: a\u0308pp)."}, {"text_idx": "#000007", "text": "Meeri ku\u0308la leidis, et arukas lahendus oma piirkonnale hoogu juurde anda on keskenduda kogukonna kaasamisele, looduses liikumise vo\u0303imaluste loomisele ning laste ja noorte heaolu ja aktiivsuse to\u0303stmisele. Sarnaselt Luunjale on ka Meeri ku\u0308lal piloottegevusena plaanis teha eelto\u0308o\u0308d tehniliste lahenduste va\u0308ljato\u0308o\u0308tamiseks, kuid algust teevad meerikad veidi teise nurga alt. Piloottegevusena on plaanis luua interaktiivsed lahendused kaardirakendusena (loe ikka: a\u0308pp) matkaradade la\u0308bimiseks. Kindlapeale funktsioon, mis pakub pinget ka mo\u0308o\u0308da- ja la\u0308biso\u0303itjaile. Ja kaldu on see ettevo\u0303tmine lisaks looduses aktiivse liikumise poole ka veel hariduse ja teaduse suunda. Kristi Metsa: \u201cMeil on siin nii rikas ja mitmekesine looduskeskkond, et tahaks ko\u0303ik kohad kohe a\u0308ra ma\u0308rgistada, kotkad ja taimed ja kogu floora ja fauna. Tuleb hakata otsustama, et mida vo\u0303tta, mida ja\u0308tta.\u201c Targalt on lahendanud Meeri kogu protsessi enda jaoks nii, et ko\u0303ik kolm tegevussuunda toetavad u\u0308ksteist. Noored vo\u0303etakse isade-emade ja teiste naabritega kampa. Nii see kogukond u\u0308hte kasvab, aktiivsus to\u0303useb ja loodusressurss va\u0308a\u0308rindub."}, {"text_idx": "#000008", "text": "Vestlusest Luunja ja Meeriga noppisime u\u0308les, et kogukondade murekohad ja ka vo\u0303imalused on u\u0308sna sarnased \u2013 vedurid ei leia mantlipa\u0308rijaid, samas geograafiline asukoht toetab va\u0308rskete tulijate u\u0308hinemist. Kogukonnato\u0308o\u0308ks on aga mo\u0303lemad piirkonnad leidnud lahendused, mis praktikas na\u0308ivad toimivat. Kaire Vahejo\u0303e Lohkva Ku\u0308laseltsist toob na\u0308itena va\u0308lja, et mo\u0303ttetalgute raames kohalikule omavalitsusele tehtud ettepanek a\u0308ratada ellu ku\u0308lavanema statuut, et iga ku\u0308la oleks oluliste otsuste tegemisse va\u0308hemalt kord aastas kaasatud, on jo\u0303udnud va\u0308hemalt u\u0308he olulise osapoole programmilisse tegevusse. Sobiva ta\u0308htede seisu korral on tulevikus lootust ka selle realiseerumisele. Meeri kandis on aga ka\u0308ivitunud aprilli algusest u\u0308le paari na\u0308dala toimuv mo\u0303nus pop-up kohviku pu\u0308hapa\u0308evak, kus u\u0308ks kohalik ettevo\u0303tja pakub seltsimajas ja va\u0308ljas head paremat su\u0308u\u0308a ja ku\u0308laelanikel on vo\u0303imalus na\u0308iteks vallavanemale ko\u0303ige po\u0303letavamate teemade osas otse ku\u0308simusi esitada. Kutsung osalema pidavat liikuma Kambjas ja Tartuski. Kui mitte muidu, siis hea so\u0308o\u0308gi ja seltskonna pa\u0308rast tasub ikka ku\u0308lla so\u0303ita. Tulevikus tahaksid meerikad jo\u0303uda selle ettevo\u0303tmisega Otse Tootjalt Tarbijale (OTT) lahenduseni, nagu na\u0308iteks siinkandis U\u0308lenurmel. Puhtal kujul \u201eka\u0308ed-ku\u0308ljes\u201c kogukonnato\u0308o\u0308."}, {"text_idx": "#000011", "text": "Lo\u0303petuseks veel korra Arukate ku\u0308lade arenguprogrammi eesma\u0308rgist ja mo\u0303nest na\u0308itest kaugelt ja la\u0308hemalt. Kui terminid Euroopa Komisjon, innovaatilised lahendused, juurutamine ja tegevusru\u0308hma koosto\u0308o\u0308projekt va\u0308lja ja\u0308tta, siis sisuliselt on arukas ku\u0308la see, kes leiab u\u0308les oma kogukonna tugevused ja paneb need enda kasuks to\u0308o\u0308le. Digilahendused ei ole seejuures ilmtingimata must be element \u2013 ka kogukonnateenused, taastuvenergia, ringmajandus on ma\u0308rkso\u0303nad, mis arukat ku\u0308la iseloomustavad. Po\u0303hja-Harjumaal Neeme ku\u0308las lu\u0308katakse ka\u0308ima ku\u0308lakino ja Rootsis Suderbyni kogukonnas toodetakse toidu- ja aiato\u0308o\u0308ja\u0308a\u0308tmetest biogaasi. Oma kogukonna la\u0308henemistest ja eeskujudest ra\u0308a\u0308kides toovad nii Meeri kui Luunja ku\u0308lakogukondade esindajad va\u0308lja, et lahendused, mis kogukonda enam seoksid, on mujal Euroopas juba kenasti to\u0308o\u0308le hakanud. Kogukonna-a\u0308pp to\u0308o\u0308tab ta\u0308istuuridel na\u0308iteks Taanimaal Torupis, kus u\u0308he kliki kaugusel on kaardirakendus piirkonna ettevo\u0303tjate, u\u0308rituste ja kohalike uudistega vo\u0303i ka Belgias, kus Profondeville\u2019i kogukond on jo\u0303udnud u\u0308sna sarnast teed pidi oma murekohtade lahendamiseni. Mo\u0303lemad nimetatud ku\u0308lad kuuluvad Euroopa arukate ku\u0308lade vo\u0303rgustikku Smart Rural 21. Seega kui sobival momendil kelleltki s\u030cnitti vo\u0303tma hakatakse, piilutakse ilmselt Belgia ja Taani poole."}, {"text_idx": "#000012", "text": "Arukate ku\u0308lade arenguprogrammi kohta saab rohkem infot: leaderliit.eu/arukad-kulad/"}, {"text_idx": "#000013", "text": "Artikkel on valminud LEADER koosto\u0308o\u0308projekti \u201eArukate ku\u0308lade arenguprogramm\u201c raames."}]